b'\n_START_ARTICLE_\nHuygensin periaate\n_START_PARAGRAPH_\nHuygensin periaate tai Huygensin\xe2\x80\x93Fresnelin periaate on aallon etenemisen kuvailuun k\xc3\xa4ytetty tarkastelutapa. Sen mukaan jokainen etenev\xc3\xa4n aaltorintaman piste toimii uuden aallon, ns. alkeisaallon l\xc3\xa4hteen\xc3\xa4. Periaate on nimetty alankomaalaisen fyysikon Christiaan Huygensin ja ranskalaisen Augustin Jean Fresnelin mukaan._NEWLINE_Huygensin periaate tarkoittaa sit\xc3\xa4, ett\xc3\xa4 etenev\xc3\xa4\xc3\xa4 aaltoa voidaan pit\xc3\xa4\xc3\xa4 jokaisesta aaltoliikkeen jo l\xc3\xa4p\xc3\xa4isem\xc3\xa4st\xc3\xa4 v\xc3\xa4liaineen pisteest\xc3\xa4 l\xc3\xa4hteneiden alkeisaaltojen summana. T\xc3\xa4m\xc3\xa4 n\xc3\xa4k\xc3\xb6kulma auttaa ymm\xc3\xa4rt\xc3\xa4m\xc3\xa4\xc3\xa4n useita aaltoliikkeen ilmi\xc3\xb6it\xc3\xa4 kuten diffraktiota. Sen avulla voidaan johtaa muun muassa taittumis- ja heijastumislait._NEWLINE_Huygensin periaate esitet\xc3\xa4\xc3\xa4n usein antamalla aaltojen t\xc3\xb6rm\xc3\xa4t\xc3\xa4 sein\xc3\xa4\xc3\xa4n, jossa on aallonpituuteen verrattuna pienikokoinen reik\xc3\xa4. Jos esimerkiksi vedess\xc3\xa4 kulkevat tasoaallot osuvat t\xc3\xa4llaiseen sein\xc3\xa4\xc3\xa4n, havaitaan toisella puolella rei\xc3\xa4st\xc3\xa4 l\xc3\xa4htevi\xc3\xa4 puoliympyr\xc3\xa4aaltoja. Samaa ilmi\xc3\xb6t\xc3\xa4 kuvaa tilanne, jossa kahden huoneen v\xc3\xa4liss\xc3\xa4 on avoin ovi. Jos \xc3\xa4\xc3\xa4niaalto l\xc3\xa4htee liikkeelle huoneen et\xc3\xa4isimm\xc3\xa4st\xc3\xa4 nurkasta, toisessa huoneessa oleva henkil\xc3\xb6 kuulee \xc3\xa4\xc3\xa4nen ik\xc3\xa4\xc3\xa4n kuin se tulisi ovesta. H\xc3\xa4nen n\xc3\xa4k\xc3\xb6kulmastaan v\xc3\xa4r\xc3\xa4htelev\xc3\xa4 ilma oviaukossa on \xc3\xa4\xc3\xa4nen l\xc3\xa4hde.'